Cum încearcă PSD să beneficieze de pe urma scandalului Barna: Articole publicitare cu titlul ”USR are candidat penal!”

PSD folosește scandalul în care este implicat Dan Barna, competitorul direct al Vioricăi Dăncilă pentru intrarea în turul doi al prezidențialelor, pentru a cere retragerea candidaturii acestuia. PSD a cumpărat spațiu publicitar în principalele publicații din Sibiu pentru a publica un articol de publicitate electorală cu titlul ”USR are candidat penal!”

Articolul publicitar preia un comunicat al organizației PSD din Sibiu, orașul natal al lui Dan Barna. În articol se scrie că ”Barna e anchetat de Departamentul pentru Luptă Anti-Fraudă (DLAF)! Cerem retragerea candidaturii la prezidenţiale a suspectului de fraude cu fonduri europene, Dan Barna-USR. Pâna la clarificarea dosarului anchetat de DLAF, Dan Barna este suspect de fapte penale care îl obligă să renunţe la cursa pentru prezidenţiale. Printre altele, Dan Barna este coordonatorul unor grupuri care ar fi obţinut sume impresionante de bani deturnate prin intermediul unor proiecte pentru persoane cu dizabilitati, fapte de neacceptat pentru un om care cere votul românilor”.

Reamintim că proiectele de incluziune socială cu bani europeni, „SES-am deschide-te”, „Punţi Comunitare” şi „Biblioteca Bunelor Practici. Concept Inovator de Dezvoltare a Mediului Rural”, în care a fost implicată şi firma Grupul de Consultanţă pentru Dezvoltare a lui Dan Barna, sunt verificate de Departamentul pentru Luptă Anti-Fraudă al Guvernului (DLAF), potrivit unui răspuns al DLAF la o solicitare de presă făcută de reporterii Riseproject.ro.

Beneficiarul proiectelor „SES-am deschide-te” şi „Punţi Comunitare” a fost Consiliul Judeţean Alba, iar beneficiarul proiectului „Biblioteca Bunelor Practici. Concept Inovator de Dezvoltare a Mediului Rural” a fost chiar firma lui Dan Barna. Proiectele au fost implementate în 2015. Un an mai târziu, Barna a devenit secretar de stat în cadrul Ministerului Fondurilor Europene şi a ieşit din firmă.

Riseproject.ro a publicat o anchetă de presă privind modul în care au fost cheltuite fondurile europene din aceste proiecte. Investigaţia de presă arată, pe de-o parte, că firma lui Dan Barna ar fi direcţionat fonduri europene din cadrul acestor proiecte către sora sa şi prieteni, iar, pe de altă parte, faptul că, în calitate de consultant, firma lui Barna a avizat documente de plată, chiar dacă beneficiarii finali ai fondurilor ar fi comis nereguli, iar afacerile nu a fost sustenabile şi nu s-au dezvoltat.

Ce spune Dan Barna. Liderul USR a declarat pe un forum de discuţii al partidului că nu a existat nicio fraudă şi că ancheta de presă Riseproject.ro a fost făcută „la pont” în plină campanie electorală.

Potrivit sondajelor de opinie, Dan Barna și Viorica Dăncilă se bat pentru locul doi în primul tur al alegerilor prezidențiale din 10 noiembrie, loc care asigură intrarea în turul secund al alegerilor. Sondajele arată că pe primul loc în turul 1 se clasează Klaus Iohannis.